Súľov-Hradná

Súľov-Hradná je obec na Slovensku v okrese Bytča (Žilinský kraj).

Polohopis 
Obec leží v Súľovskej kotline, výraznej depresii v centrálnej časti Súľovských vrchov. Nachádza sa v juhovýchodnom výbežku okresu Bytča a riečka Hradnianka pretína západne od obce Súľovskou tiesňavou veniec hôr, vytvárajúca tak priestor pre jediné cestné spojenie cez Jablonové.

Kultúra a zaujímavosti

Pamiatky 
 Hrádek, Strmý kopec, archeologická lokalita z veľkomoravského obdobia od 9. do 11. storočia. Lokalita v súčasnosti nie je prezentovaná.

 Súľovský hrad, ruina stredovekého hradu založeného v 13. storočí. Hrad vznikol pravdepodobne v období po mongolskom vpáde do Uhorska. Prvá zmienka o hrade je z roku 1336, keď ho kráľ Karol Róbert daroval predkom rodu Súľovských, ktorým patril do polovice 16. storočia. Od roku 1550 patrí Sirmiensisovcom, ktorí ho dostali darom od Ferdinanda I. V roku 1682 bol hrad nákladne prestavaný. K jeho postupnému zániku prispelo presídlenie Sirmiensisovcov do kaštieľov v podhradí. V roku 1763 bol poškodený zemetrasením. Do roku 1780 tu boli umiestnení dvaja strážcovia, neskôr bol úplne opustený. Skladá sa z dvoch celkov, spojených tunelovou chodbou vytesanou do skaly. Horný hrad je menší, zložený z úzkeho jadra a pozorovacej veže, dolný hrad sa skladal zo strážnej veže, cisterny a východného paláca, ktorým sa chodbou dalo dostať do horného hradu. Z hradu sa do dnešnej doby dochovali len fragmenty základov vďaka členitému skalnému podložiu.

 Teodózov (Veľký) kaštieľ v Súľove, dvojpodlažná trojtraktová renesančná stavba na pôdoryse písmena T s valbovou strechou, z rokov 1591-1603. Úpravami prešiel v rokoch 1618, 1660 a v druhej polovici 18. storočia. Poslednými úpravami prešiel v roku 1995. Fasády kaštieľa sú hladké. V súčasnosti objekt chátra.

 Mičurovský (Malý) kaštieľ v Súľove, dvojpodlažná jednotraktová renesančná stavba na pôdoryse obdĺžnika s valbovou strechou, z rokov 1592-1594. Úpravami prešiel už pred polovicou 17. storočia a v polovici 18. storočia. Obnovou prešiel v roku 1993. Fasády kaštieľa sú členené nárožnou rustikou, špaletové okná majú nadokenné rímsy. Nad vstupným portálom je umiestnený jednoosový portikus s balkónom.

 Kaštieľ v Hradnej, jednopodlažná jednotraktová renesančná stavba na pôdoryse písmena U s dvoma nárožnými vežami, z obdobia okolo roku 1600. Úpravami prešiel v 18. storočí a v priebehu 20. storočia. V súčasnosti je objekt majetkom viacerých vlastníkov a chátra.

 Rímskokatolícky kostol sv. Michala archanjela, jednoloďová pôvodne renesančná stavba s polygonálnym ukončením presbytéria a predstavanou vežou z roku 1616. Donátorom kostola, ktorý bol pôvodne evanjelický, bol Teodóz Sirmiensis. V roku 1617 bola pristavaná veža, no v roku 1711 bol evanjelikom odňatý. Prešiel viacerými úpravami, barokovými v rokoch 1770-1771, neskôr v roku 1823, 1929, keď bola obnovená veža a roku 1956, keď bola veža opäť upravovaná. V interiéri sa nachádza barokový hlavný oltár z roku 1778 s obrazom sv. Michala. Bočný oltár Panny Márie je tiež barokový z 18. storočia. Kazateľnica je klasicistická z roku 1821. Organ z roku 1902 pochádza zo starého kostola v Terchovej. Fasády kostola sú hladké s polkruhovo ukončenými oknami s hlbokým záklenkom. Veža je ukončená trojuholníkovými štítmi s terčíkom a ihlancovou helmicou.

 Evanjelický kostol, jednoloďový pôvodne artikulárny kostol z rokov 1749-1750. Vznikol na pozemku rodiny Sirmiensis. Stavba s pravouhlým ukončením presbytéria a vežou tvoriacou súčasť jej hmoty bola neskoroklasicisticky prestavaná v prvej polovici 19. storočia. V rokoch 1906-1907 bol upravený do súčasnej podoby. Interiér má rovný trámový strop. Nachádza sa tu trojramenná protestantská empora a oltár z doby vzniku kostola. Kazateľnica je klasicistická z prvej polovice 19. storočia, drevená maľovaná krstiteľnica je neskorobaroková z konca 18. storočia. Fasády kostola sú členené polkruhovo ukončenými oknami s bosážou a klenákom. Nárožia majú bosované pilastre. Veža s pásovaním je ukončená barokovou helmicou s laternou.

Turistika 
Jedinečná poloha v objatí hôr s množstvom prírodných i historických zaujímavostí vytvára zo Súľova atraktívnu lokalitu. Ponúka krásy Súľovských skál s možnosťami turistických výletov i lezeckých aktivít, vhodné terény pre cykloturistiku, ale aj dostupnosť Súľovského, Hričovského no i Lietavského hradu.

Značené chodníky 
 po  značke cez Roháčske sedlo a Podhorie na Lietavský hrad
 po  značke
 z parkoviska na Súľovský hrad a ďalej do Jablonového
 z centra Súľova do Vrchteplej
 po  značke
 z rázc. Lúka pri kamennom hríbe k jaskyni Šarkania diera a cez Roháč () do Lietavskej Závadky z centra Súľova do Zbyňova
 po  značke
 z parkoviska cez rázc. Lúka pod hradom'' až na Hričovský hrad
 z parkoviska po hrebeni do Vrchteplej

Osobnosti obce

Rodáci 
 Zuzana Smatanová (* 1984), pop-rocková speváčka

Pôsobili tu 
 Pavol Felicides (* 1650 - † 1695), evanjelický farár, veršovník, pedagóg. 
 Ján Turzo (* 1678 - † 1759), evanjelický farár, literát, pedagóg. Príležitostne kázal v Súľove.
 Michal Institoris-Mošovský (* 1732 - † 1803), evanjelický farár, spisovateľ, predstaviteľ osvietenského racionalizmu zemianskeho pôvodu. Navštevoval školu v Súľove.

Referencie

Pozri aj 
 Súľovské skaly
 Stratený budzogáň

Iné projekty

Externé odkazy 
 Oficiálna stránka obce

 
Obce okresu Bytča